Λέο Μάτος

Ο Λεονάρντο ντε Μάτος Κρουζ (γεννημένος στις 2 Απριλίου 1986), περισσότερο γνωστός ως Λέο Μάτος, είναι Βραζιλιάνος πρώην επαγγελματίας ποδοσφαιριστής, ο οποίος αγωνιζόταν ως δεξιός μπακ.

 Καριέρα 

Ξεκινώντας από τα τμήματα υποδομής της Φλαμένγκο και πραγματοποιώντας ένα σύντομο πέρασμα από την Μαρσέιγ, ο Λέο Μάτος απέτυχε στο σύντομο αυτό πέρασμά του από την Ευρώπη και παρέμεινε αγωνιζόμενος στη Βραζιλία έως το 2010, όταν και μετακόμισε στην Ουκρανία. Στη Τσερνομόρετς Οδησσού, έμαθε να επικεντρώνεται στην άμυνα και να ακολουθεί πιστά την τακτική της ομάδας του. Ο προπονητής της Τσερνομόρετς, Ρομάν Χρίχορτσουκ, υπό τις οδηγίες του οποίου εργάστηκε, προτού μεταγραφεί στη Ντνίπρο, ήταν αυτός ο οποίος τον βοήθησε σε αυτή του την εξέλιξη. "...Παρακολουθούσαμε βίντεο σε καθημερινή βάση, μάθαμε τακτική και άμυνα, σκεπτόμενοι πως το ποδόσφαιρο δεν είναι μόνο επίθεση..." είχε αναφέρει σε παλαιότερη συνέντευξή του.Το προφίλ του Λέο Μάτος που παίρνει ο ΠΑΟΚ, Ανακτήθηκε στις 9 Μαΐου 2016 

Παρά το γεγονός πως αγωνιζόταν ως μπακ, πέρασε το μεγαλύτερο μέρος των συμμετοχών του με τα χρώματα της Τσερνομόρετς Οδησσού αγωνιζόμενος ως δεξιός μέσος, αποδεικνύοντας πως ήταν ικανός να καλύψει ολόκληρη την δεξιά πτέρυγα του γηπέδου. Στη διάρκεια του καλοκαιριού του 2014, υπέγραψε για λογαριασμό της Ντνίπρο μετακινούμενος στη θέση του αριστερού μπακ, μια μετατόπιση η οποία αποδείχθηκε επιτυχημένη. Το 2015, αγωνίστηκε στον τελικό του ΟΥΕΦΑ Γιουρόπα Λιγκ, όπου η ομάδα του ηττήθηκε απέναντι στη Σεβίλλη.Leo Matos, Ανακτήθηκε στις 8 Ιουνίου 2016

Στις 8 Μαΐου 2016, ο Βραζιλιάνος, έλυσε το συμβόλαιό του με τη Ντνίπρο λόγω σοβαρών οικονομικών προβλημάτων του συλλόγου και εντάχθηκε στον ΠΑΟΚ. Η απόκτηση του ποδοσφαιριστή ανακοινώθηκε μετά το πέρας των Πλέι-Οφ της Σούπερ Λιγκ και αφότου έλαβαν χώρα οι απαραίτητες διαδικασίες (ιατρικές εξετάσεις, διαπραγμάτευση χρονικής διάρκειας του συμβολαίου κτλ.).Λέο Μάτος ο 1ος του νέου ΠΑΟΚ, Ανακτήθηκε στις 6 Μαΐου 2016 Στις 18 Αυγούστου 2016, στην τρίτη του συμμετοχή με τα χρώματα του ΠΑΟΚ, ο Λέο Μάτος πέτυχε ένα όμορφο τέρμα βοηθώντας την ομάδα του να φτάσει σε εκτός έδρας επικράτηση με σκορ 3-0 απέναντι στην Ντιναμό Τιφλίδας για τα πλέι-οφ του ΟΥΕΦΑ Γιουρόπα Λιγκ. 

Στις 11 Δεκεμβρίου 2016, ο Βραζιλιάνος δεξιός αμυντικός του ΠΑΟΚ πέτυχε δύο τέρματα στην διάρκεια του δευτέρου ημιχρόνου (62', 81'), βοηθώντας την ομάδα του να επικρατήσει με σκορ 3-0 απέναντι στον Πλατανιά στη Τούμπα.ΠΑΟΚ σε… Λέο, 3-0 τον Πλατανιά , Ανακτήθηκε στις 11 Δεκεμβρίου 2016 Στο φινάλε της σεζόν στέφθηκε Κυπελλούχος Ελλάδας, όπου στον τελικό ο ΠΑΟΚ επικράτησε της ΑΕΚ με σκορ 2-1. Ο ίδιος αγωνίστηκε και τα 90'. Την επόμενη χρονιά, αποτέλεσε ξανά την βασική επιλογή για το δεξί άκρο της άμυνας, ενώ οι εμφανίσεις του ήταν εξαιρετικές, με τον ίδιο να συνεισφέρει και στην επιθετική γραμμή έχοντας 7 γκολ και 8 ασίστ σε όλες τις διοργανώσεις. Το φθινόπωρο του 2017 ανανέωσε το συμβόλαιό του με την ομάδα μέχρι το 2021, ενώ την ίδια χρονιά έφτασε ξανά στην κατάκτηση του Κυπέλλου Ελλάδας, όπου στον τελικό, ο ΠΑΟΚ αντιμετώπισε ξανά την ΑΕΚ και την κέρδισε με σκορ 2-0. Ο ίδιος έπαιξε σε όλο τον αγώνα. 

Την επόμενη χρονιά πραγματοποίησε ξανά μία μεστή χρονιά προσφέροντας στην ομάδα 6 γκολ και 4 ασίστ, ενώ στο τέλος της σεζόν στέφθηκε πρωταθλητής και κυπελλούχος, κάνοντας το νταμπλ με την ομάδα του ΠΑΟΚ. Το φθινόπωρο του 2020, εξαιτίας οικογενειακού προβλήματος, αποχώρησε από τον ΠΑΟΚ για λογαριασμό της Βάσκο ντα Γκάμα. Στην ομάδα της πατρίδας του, αγωνίστηκε για δύο έτη, μέχρι και το 2022, χρονιά στην οποία αποφάσισε να σταματήσει το ποδόσφαιρο.

 Διεθνής Καριέρα 
Το 2003 αγωνίστηκε με την Κ-17 της Εθνικής Βραζιλίας στο παγκόσμιο κύπελλο ποδοσφαίρου, όπου και κατέκτησε το τρόπαιο με την εθνική ομάδα της χώρας του. 

Συζητήσεις υπήρξαν για πιθανή πολιτογράφησή του προκειμένου να είναι σε θέση να αγωνιστεί με την Εθνική Ουκρανίας, οι οποίες και, τελικώς, κατέληξαν στην εκ μέρους του απόκτηση της ουκρανικής υπηκοότητας.

 Διακρίσεις 
Βραζιλία Κ-17
 Παγκόσμιο Κύπελλο Ποδοσφαίρου Κ-17 1: 2003

Ντνίπρο Ντνιπροπετρόφσκ
ΟΥΕΦΑ Γιουρόπα Λιγκ 1: Φιναλίστ το 2014-15

ΠΑΟΚ
 Κύπελλο Ελλάδας 3: (2016-17), (2017-18), (2018-19)
 Πρωτάθλημα Ελλάδας 1: (2018-2019)

 Παραπομπές 

 Εξωτερικοί Σύνδεσμοι 


Κατηγορία:Βραζιλιάνοι ποδοσφαιριστές
Κατηγορία:Αμυντικοί ποδοσφαιριστές
Κατηγορία:Ποδοσφαιριστές Εθνικής Βραζιλίας Κ17
Κατηγορία:Ποδοσφαιριστές Φιγκεϊρένσε Φουτεμπόλ Κλούμπε
Κατηγορία:Ποδοσφαιριστές Βίλα Νόβα Ατλέτικο Κλούμπε
Κατηγορία:Ποδοσφαιριστές Κλούμπε ντε Ρεγκάτας ντο Φλαμένγκο
Κατηγορία:Ποδοσφαιριστές Ολιμπίκ Μαρσέιγ
Κατηγορία:Ποδοσφαιριστές Παρανά Κλούμπε
Κατηγορία:Ποδοσφαιριστές ΦΚ Τσερνομόρετς Οδησσού
Κατηγορία:Ποδοσφαιριστές Τομπένσε Φουτεμπόλ Κλούμπε
Κατηγορία:Ποδοσφαιριστές Πρέμιερ Λιγκ Ουκρανίας
Κατηγορία:Ποδοσφαιριστές ΦΚ Ντνίπρο Ντνιπροπετρόφσκ
Κατηγορία:Ποδοσφαιριστές ΠΑΟΚ
Κατηγορία:Ποδοσφαιριστές Σούπερ Λιγκ Ελλάδας
Κατηγορία:Ξένοι ποδοσφαιριστές στην Ελλάδα